b'\n_START_ARTICLE_\n\xc5\xa0tuthofo koncentracijos stovykla\n_START_SECTION_\nStovykla\n_START_PARAGRAPH_\nJau 1936 metais naci\xc5\xb3 institucijos Laisvajame Dancigo mieste prad\xc4\x97jo rinkti duomenis apie \xc5\xbeinomus \xc5\xbeyd\xc5\xb3 ir lenk\xc5\xb3 inteligentus. Taip pat slaptai ap\xc5\xbei\xc5\xabrin\xc4\x97jo ir rinko tinkam\xc4\x85 viet\xc4\x85, kurioje b\xc5\xabt\xc5\xb3 galima \xc4\xafkurti koncentracijos stovykl\xc4\x85. Prie\xc5\xa1 \xc5\xa0tuthofo stovyklai smarkiai i\xc5\xa1siple\xc4\x8diant, ji buvo naudojama kaip civilinio kalinimo stovykla, valdoma Dancigo policijos vir\xc5\xa1ininko. 1941 m. lapkri\xc4\x8dio m\xc4\x97nes\xc4\xaf ji tapo \xe2\x80\x9edarbo \xc5\xa1vietimo\xe2\x80\x9c stovykla, kuri\xc4\x85 administravo vokie\xc4\x8di\xc5\xb3 saugumo policija. Galiausiai 1942\xc2\xa0m. sausio m\xc4\x97n. \xc5\xa0tuthofas tapo \xc4\xafprasta koncentracijos stovykla, kurioje buvo nu\xc5\xbeudyta t\xc5\xabkstan\xc4\x8diai \xc5\xbeyd\xc5\xb3 ir rom\xc5\xb3 kilm\xc4\x97s \xc5\xbemoni\xc5\xb3._NEWLINE_Pradin\xc4\x97 stovykla (vadinama sen\xc4\x85ja stovykla) buvo apsupta spygliuotos vielos tvora. J\xc4\x85 sudar\xc4\x97 a\xc5\xa1tuoni barakai kaliniams ir \xe2\x80\x9ekommandantur\xe2\x80\x9c, kuris buvo skirtas SS sargybiniams, i\xc5\xa1 viso 120 000\xc2\xa0m\xc2\xb2. 1943\xc2\xa0m. stovykla buvo i\xc5\xa1pl\xc4\x97sta ir nauja stovykla buvo \xc4\xafkurta \xc5\xa1alia jau seniau egzistavusios. Stovykla buvo apsupta elektrifikuota spygliuotos vielos tvora ir tur\xc4\x97jo trisde\xc5\xa1imt nauj\xc5\xb3 barak\xc5\xb3, o jos teritorija i\xc5\xa1sipl\xc4\x97t\xc4\x97 iki 1,2\xc2\xa0km\xc2\xb2. 1943\xc2\xa0m. stovykloje buvo pastatytas krematoriumas (skirtas \xc5\xbemoni\xc5\xb3 k\xc5\xabnams deginti) ir duj\xc5\xb3 kamera. \xc5\xa0ie statiniai buvo pastatyti kaip tik laiku tam, kad b\xc5\xabt\xc5\xb3 prad\xc4\x97tas masinis \xc5\xbeyd\xc5\xb3 naikinimas. Pagal \xe2\x80\x9eGalutin\xc4\xaf Sprendim\xc4\x85\xe2\x80\x9c (\xe2\x80\x9eGalutinis sprendimas\xe2\x80\x9c buvo naci\xc5\xb3 parengta \xc5\xbeyd\xc5\xb3 masinio naikinimo programa) \xc5\xa0tuthofo stovykla buvo \xc4\xaftraukta \xc4\xaf masinio naikinimo, kuris tur\xc4\x97jo prasid\xc4\x97ti 1944\xc2\xa0m. bir\xc5\xbeel\xc4\xaf, s\xc4\x85ra\xc5\xa1us. Taip pat prireikus buvo naudojami mobil\xc5\xabs duj\xc5\xb3 vagonai, skirti duj\xc5\xb3 kameros na\xc5\xa1umui maksimaliai padidinti (per vien\xc4\x85 egzekucij\xc4\x85 buvo nu\xc5\xbeudoma 150 \xc5\xbemoni\xc5\xb3).\n_START_SECTION_\nStovyklos personalas\n_START_PARAGRAPH_\nStovyklos apsaugoje dirbo SS pareig\xc5\xabnai, o po 1943\xc2\xa0m. \xe2\x80\x93 ukrainie\xc4\x8di\xc5\xb3 pagalbininkai. 1942\xc2\xa0m. pirma vokiet\xc4\x97 moteris SS Aufseherinnen atvyko \xc4\xaf \xc5\xa0tuthofo koncentracijos stovykl\xc4\x85 kartu su moterimis kalin\xc4\x97mis. \xc5\xa0tuthofo koncentracijos stovyklos komplekse dirbo 295 moterys sargybin\xc4\x97s. Tarp \xc5\xbeinom\xc5\xb3 koncentracijos stovyklos pri\xc5\xbei\xc5\xabr\xc4\x97toj\xc5\xb3 moter\xc5\xb3 buvo Elisabeth Becker, Erna Beilhardt, Ella Bergmann, Ella Blank, Gerda Bork, Herta Bothe, Erna Boettcher, Hermine Boettcher-Brueckner, Steffi Brillowski, Charlotte Graf, Charlotte Gregor, Charlotte Klein, Gerda Steinhoff, Ewa Paradies ir Jenny-Wanda Barkmann. Trisde\xc5\xa1imt keturios koncentracijos stovyklos apsaugin\xc4\x97s (tarp j\xc5\xb3: Becker, Bothe, Steinhoff, Paradies ir Barkmann) v\xc4\x97liau buvo pripa\xc5\xbeintos atlikusios nusikaltimus prie\xc5\xa1 \xc5\xbemogi\xc5\xa1kum\xc4\x85. Moterys i\xc5\xa1 Dancigo miesto ir kit\xc5\xb3 apylinki\xc5\xb3 \xc5\xa0tuthofo stovykloje apsaugin\xc4\x97mis-sargybin\xc4\x97mis buvo \xc4\xafdarbinamos nuo 1944\xc2\xa0m. bir\xc5\xbeelio m\xc4\x97n. Jos buvo treniruojamos d\xc4\x97l sargybini\xc5\xb3 tr\xc5\xabkumo po to, kai buvo \xc4\xafsteigtas \xc5\xa0tuthofo koncentracijos padalinys Bromberg-Ost (Konzentrationslager Bromberg-Ost) B\xc3\xbddgo\xc5\xa1\xc4\x8diaus mieste._NEWLINE_Pasak Terje Emberlando, vyriausiojo tyr\xc4\x97jo Norvegijos holokausto ir religini\xc5\xb3 ma\xc5\xbeum\xc5\xb3 centre, keletas Waffen SS savanori\xc5\xb3 i\xc5\xa1 Norvegijos dirbo sargybiniais arba instruktoriais su kaliniais i\xc5\xa1 \xc5\xa0iaur\xc4\x97s valstybi\xc5\xb3.\n_START_SECTION_\nKaliniai\n_START_PARAGRAPH_\nPirmieji \xc5\xa0tuthofo koncentracijos stovykloje 1939\xc2\xa0m. rugs\xc4\x97jo 2 d. \xc4\xafkalinti kaliniai buvo 150 Lenkijos pilie\xc4\x8di\xc5\xb3, are\xc5\xa1tuot\xc5\xb3 Dancigo miesto gatv\xc4\x97se i\xc5\xa1kart po to, kai prasid\xc4\x97jo karas. Jau po pirm\xc5\xb3 dviej\xc5\xb3 savai\xc4\x8di\xc5\xb3, 1939\xc2\xa0m. rugs\xc4\x97jo 15 d., kalini\xc5\xb3 skai\xc4\x8dius pasiek\xc4\x97 6 000. De\xc5\xa1imtis t\xc5\xabkstan\xc4\x8di\xc5\xb3 \xc5\xbemoni\xc5\xb3, tiksliau, net apie 100 000 \xc5\xbemoni\xc5\xb3, \xc4\xafskaitant lenkus, lietuvius, komunistus ir \xc5\xbeydus i\xc5\xa1 visos Europos, deportavo \xc4\xaf \xc5\xa0tuthofo koncentracijos stovykl\xc4\x85. \xc5\xa0is 100 000 \xc5\xbemoni\xc5\xb3 skai\xc4\x8dius yra laikomas gan\xc4\x97tinai kukliu, nes tikslus skai\xc4\x8dius n\xc4\x97ra \xc5\xbeinomas d\xc4\x97l to, kad pirmos aukos nebuvo tvarkingai registruojamos \xc5\xbeudymo s\xc4\x85ra\xc5\xa1uose ir buvo nusi\xc5\xb3stos skubiai sunaikinti. Kai 1944\xc2\xa0m. liepos ir rugpj\xc5\xab\xc4\x8dio m\xc4\x97nesiais soviet\xc5\xb3 paj\xc4\x97gos prad\xc4\x97jo \xc5\xbeengti \xc4\xaf priek\xc4\xaf per Estijos teritorij\xc4\x85, Klogos koncentracijos stovyklos personalas evakavo daugum\xc4\x85 kalini\xc5\xb3 j\xc5\xabra, nusi\xc5\xb3sdami juos \xc4\xaf \xc5\xa0tuthofo koncentracijos stovykl\xc4\x85.\n_START_SECTION_\nLietuviai\n_START_PARAGRAPH_\nKoncentracijos stovykloje 1943\xc2\xa0m. buvo \xc4\xafkalintos \xc5\xbeinomos Lietuvos asmenyb\xc4\x97s: Kazys Bauba, Rapolas Mackonis, Vincas Bla\xc5\xbeys, Mykolas Ma\xc4\x8diokas, Juozas Br\xc4\x97dikis, Petras Ma\xc4\x8diulis, Ignas Budrys, Jonas Maliniauskas, Petras Buragas, Zigmantas Masaitis, Vladas Butkus, Vytautas Meilus, Jonas \xc4\x8ciuberkis, Juozas Narakas, Adolfas Darginavi\xc4\x8dius, Jonas Noreika, Vladas Darginavi\xc4\x8dius, Mykolas Pe\xc4\x8deli\xc5\xabnas, Pranas Germantas, Stasys Puod\xc5\xbeius, Bronius Grigas, Leonas Puskunigis, Antanas Janu\xc5\xa1kevi\xc4\x8dius, Kazys Rak\xc5\xabnas, Vladas Jurgutis, Jonas Rima\xc5\xa1auskas, Aleksandras Kantvilas, Balys Sruoga, Jonas Katiniauskas, Vytautas Stanevi\xc4\x8dius, Petras Kerp\xc4\x97, Antanas Starkus, Petras Ki\xc5\xa1kis, Jonas \xc5\xa0ernas, Me\xc4\x8dys Kriau\xc4\x8di\xc5\xabnas, Algirdas Tum\xc4\x97nas, Vytautas Tum\xc4\x97nas, Antanas Ku\xc4\x8dinskas, Juozas Valenta, Kazys Kupr\xc4\x97nas, Jurgis Valiukevi\xc4\x8dius, Alfonsas Lipni\xc5\xabnas, Stasys Yla, Antanas Li\xc5\xabd\xc5\xbeius, Pilypas \xc5\xbdukauskas, Me\xc4\x8dislovas Mackevi\xc4\x8dius.  V\xc4\x97liau atve\xc5\xbeti: Antanas \xc5\xa0apalas, Vladas \xc4\x8cekauskas, Vladas Grudzinskas, Klemensas Gumauskas, Mykolas Ma\xc4\x8diukas, Vaclovas Alksninis, Antanas Starkus, Henrikas Ernestas Blazas, Vladislovas Telksnys (Lankaitis)._NEWLINE_\xc5\xa0tuthofo konclagerio buvusio krematoriumo patalpose atidengta atminimo lenta, \xc4\xafam\xc5\xbeinanti kal\xc4\x97jusi\xc5\xb3 lietuvi\xc5\xb3 atminim\xc4\x85. Knygas apie savo i\xc5\xa1gyvenimus \xc5\xa0tuthofe yra para\xc5\xa1\xc4\x99 Balys Sruoga (\xe2\x80\x9eDiev\xc5\xb3 mi\xc5\xa1kas\xe2\x80\x9c, para\xc5\xa1yta 1945 m., i\xc5\xa1leista 1957 m.), Stasys Yla (\xe2\x80\x9e\xc5\xbdmon\xc4\x97s ir \xc5\xbev\xc4\x97rys\xe2\x80\x9c) ir (Vladislovas Telksnys (\xe2\x80\x9eKamino \xc5\xa1e\xc5\xa1\xc4\x97lyje\xe2\x80\x9c, 1990 m.).  Rapolas Mackonis para\xc5\xa1\xc4\x97 rankra\xc5\xa1t\xc4\xaf, kuris saugojamas Lietuvos ypatingajame archyve.\n_START_SECTION_\nS\xc4\x85lygos\n_START_PARAGRAPH_\n\xc5\xbdmon\xc4\x97s koncentracijos stovykloje gyveno brutaliomis s\xc4\x85lygomis. Daug kalini\xc5\xb3 mir\xc4\x97 nuo d\xc4\x97m\xc4\x97tosios \xc5\xa1iltin\xc4\x97s epidemijos, kuri stovykloje kilo du kartus \xe2\x80\x93 1942\xc2\xa0m. \xc5\xbeiem\xc4\x85 ir 1944\xc2\xa0m. SS sargybiniai atrinkdavo kalinius. Tie, kurie buvo silpni arba sergantys, b\xc5\xabdavo nu\xc5\xbeudomi dujomis ma\xc5\xbeose duj\xc5\xb3 kamerose. Duj\xc5\xb3 kamerose nuo 1944 m. bir\xc5\xbeelio m\xc4\x97n. buvo naudojamos ciklono B (zyklon B) dujos. Koncentracijos stovyklos gydytojai taip pat \xc5\xbeud\xc4\x97 sergan\xc4\x8dius, su\xc5\xbeeistus ir silpnus kalinius, suleisdami mirtinas injekcijas ar i\xc5\xa1bandydami preparatus su \xc5\xbemon\xc4\x97mis. \xc5\xa0ioje koncentracijos stovykloje buvo nu\xc5\xbeudyta daugiau kaip 85 000 \xc5\xbemoni\xc5\xb3._NEWLINE_Naciai naudojo \xc5\xa0tuthofo koncentracijos stovyklos kalinius priverstiniams darbams. Daug kalini\xc5\xb3 dirbo SS priklausan\xc4\x8diuose versluose, tokiuose kaip DAW (Deutsche Ausr\xc3\xbcstungswerke), labai saugomoje ginkluot\xc4\x97s gamykloje, kuri buvo \xc4\xafkurta stovyklos teritorijoje \xc5\xa1alia kalini\xc5\xb3 barak\xc5\xb3. Kiti kaliniai dirbo vietin\xc4\x97se plytin\xc4\x97se, priva\xc4\x8diose pramon\xc4\x97s \xc4\xafmon\xc4\x97se, \xc5\xbeem\xc4\x97s \xc5\xabkyje arba koncentracijos stovyklos darbuose. 1944\xc2\xa0m. prievartinius darbus atliekan\xc4\x8di\xc5\xb3 kalini\xc5\xb3 j\xc4\x97ga tapo labai svarbi ginklavimosi pramonei, Focke-Wulfaircraft gamykla buvo pastatyta \xc5\xa0tuthofo koncentracijos stovyklos teritorijoje. Galiausiai \xc5\xa0tuthofo koncentracijos stovyklos sistema tapo pla\xc4\x8diu priverstini\xc5\xb3 darb\xc5\xb3 stovykl\xc5\xb3 tinklu. Remiantis Holokausto enciklopedija, \xc5\xa1iaurin\xc4\x97je ir centrin\xc4\x97je Lenkijos teritorijoje buvo \xc4\xafkurti 105 \xc5\xa0tuthofo koncentracijos stovyklos padaliniai (kiti \xc5\xa1altiniai priskai\xc4\x8diuoja j\xc5\xb3 ma\xc5\xbeiau). Did\xc5\xbeiausi \xc5\xa0tuthofo stovyklos padaliniai buvo Torun\xc4\x97je ir Elbinge.\n_START_SECTION_\nMuilo gaminimas i\xc5\xa1 auk\xc5\xb3 k\xc5\xabn\xc5\xb3\n_START_PARAGRAPH_\nEgzistuoja \xc4\xafrodymai, kad naciai u\xc5\xbesi\xc4\x97m\xc4\x97 nedidelio masto muilo pagaminto i\xc5\xa1 kalini\xc5\xb3 k\xc5\xabn\xc5\xb3 gamyba, kuris buvo i\xc5\xa1gautas \xc5\xa0tuthofo koncentracijos stovykloje. \xc5\xa0tuthofo koncentracijos stovykla buvo viena i\xc5\xa1 trij\xc5\xb3 koncentracijos stovykl\xc5\xb3 kuri\xc5\xb3 \xc5\xbemoni\xc5\xb3 liekanos buvo naudojamos muilo gamybai. Naci\xc5\xb3 daktaras Rudolf Spanner gamindavo riboto kiekio muil\xc4\x85 i\xc5\xa1 \xc5\xbemoni\xc5\xb3 riebal\xc5\xb3 ir tur\xc4\x97jo sieki\xc5\xb3 tolimesniam produkto k\xc5\xabrimui. Alexander Werth savo knygoje \xe2\x80\x9eRusija karo metu 1941 iki 1945\xe2\x80\x9c raportavo, kad 1945\xc2\xa0m. netrukus po to kai raudon\xc4\x85ji armija i\xc5\xa1laisvino Gdansko (Danzig) miest\xc4\x85, jis mat\xc4\x97 eksperimentin\xc4\x99 gamykl\xc4\x85 u\xc5\xbe miesto rib\xc5\xb3, kurioje buvo gaminamas muilas i\xc5\xa1 \xc5\xbemoni\xc5\xb3 k\xc5\xabn\xc5\xb3. Pasak Werth \xc5\xa1i gamykla buvo valdoma vokie\xc4\x8di\xc5\xb3 profesoriaus Spanner. Tai buvo ko\xc5\xa1mari\xc5\xa1kas reginys su bakais pilnais \xc5\xbemoni\xc5\xb3 galv\xc5\xb3 ir kit\xc5\xb3 marinuot\xc5\xb3 k\xc5\xabno dali\xc5\xb3 ir kibir\xc5\xb3 piln\xc5\xb3 med\xc5\xbeiagos, kuri buvo muilas i\xc5\xa1 \xc5\xbemoni\xc5\xb3 k\xc5\xabno._NEWLINE_2006 metais mokslininkai i\xc5\xa1 Gdansko technologijos universiteto patvirtino ir \xc4\xafrod\xc4\x97, kad naciai vykd\xc4\x97 muilo gaminim\xc4\x85 i\xc5\xa1 \xc5\xbemoni\xc5\xb3 k\xc5\xabn\xc5\xb3. \xc5\xa0iuos tyrimo rezultatus paskelb\xc4\x97 Au\xc5\xa1vico-Birkenau valstybinis muziejus prane\xc5\xa1ime spaudai. Profesorius Andrzej Sto\xc5\x82yhwo i\xc5\xa1 SGGW Var\xc5\xa1uvoje analizavo muilo pavyd\xc5\xbeius gautus i\xc5\xa1 medicinos akademijos anatomijos istituto Gdanske. Profesorius Andrzej Sto\xc5\x82yhwo rado, kad chemin\xc4\x97s \xc5\xbemoni\xc5\xb3 muilo savyb\xc4\x97s buvo pana\xc5\xa1ios pavyzd\xc5\xbeiams, kurie buvo naudojami naci\xc5\xb3 karo nusikaltimams (tarp 1945 met\xc5\xb3 lapkri\xc4\x8dio ir 1946 spalio m\xc4\x97n.) \xc4\xafrodyti Tarptautiniame Teisingumo teisme Hagoje.\n_START_SECTION_\nMirties \xc5\xbeygis\n_START_PARAGRAPH_\nKalini\xc5\xb3 evakuacija i\xc5\xa1 \xc5\xa0tuthofo koncentracijos stovykl\xc5\xb3 sistemos \xc5\xa1iaur\xc4\x97s Lenkijoje prasid\xc4\x97jo sausio 25 d. 1945\xc2\xa0m. Prasid\xc4\x97jus galutinei evakuacijai \xc5\xa0tuthofo konecracijos stovykl\xc5\xb3 sitemoje buvo beveik 50,000 kalini\xc5\xb3, dauguma i\xc5\xa1 j\xc5\xb3 buvo \xc5\xbeydai. Apie 5,000 kalini\xc5\xb3 i\xc5\xa1 \xc5\xa0tuthofo koncentracijos stovyklos padalini\xc5\xb3 buvo nuvaryti iki Baltijos j\xc5\xabros kranto, suvaryti \xc4\xaf vanden\xc4\xaf ir su\xc5\xa1audyti i\xc5\xa1 kulkosvaid\xc5\xbeio. Lik\xc4\x99 buvo mar\xc5\xa1iruoti \xc4\xaf Lauenburg miest\xc4\x85 ryt\xc5\xb3 Vokietijoje. Soviet\xc5\xb3 kariams pakirtus keli\xc4\x85, vokie\xc4\x8diai suvar\xc4\x97 i\xc5\xa1gyvenusius kalinius atgal \xc4\xaf \xc5\xa0tuthofo koncentracijos stovykl\xc4\x85. \xc5\xbdygiuodami didelius atstumus \xc5\xbeiauriomis \xc5\xbeiemos s\xc4\x85lygomis ir k\xc4\x99sdami \xc5\xbeiaur\xc5\xb3 pri\xc5\xbei\xc5\xabr\xc4\x97toj\xc5\xb3 elges\xc4\xaf t\xc5\xabkstan\xc4\x8diai mir\xc4\x97._NEWLINE_1945\xc2\xa0m. baland\xc5\xbeio m\xc4\x97n. lik\xc4\x99 \xc5\xa0tuthofo stovyklos kaliniai buvo pa\xc5\xa1alinti i\xc5\xa1 stovyklos Baltijos j\xc5\xabros keliu, nes stovykla buvo apsupta soviet\xc5\xb3 kari\xc5\xb3. Dar kart\xc4\x85 \xc5\xa1imtai kalini\xc5\xb3 buvo suvaryti \xc4\xaf j\xc5\xabr\xc4\x85 ir su\xc5\xa1audyti. Apie 4,000 kalini\xc5\xb3 buvo pasodinti \xc4\xaf ma\xc5\xbe\xc4\x85 valt\xc4\xaf ir i\xc5\xa1si\xc5\xb3sti \xc4\xaf Vokietij\xc4\x85. Kai kurie buvo i\xc5\xa1si\xc5\xb3sti \xc4\xaf Neuengamme koncentracijos stovykl\xc4\x85 \xc5\xa1alia Hamburgo miesto ir kai kurie \xc4\xaf koncentracijos stovyklas i\xc5\xa1ilgai Baltijos j\xc5\xabros. Daugelis pakeliui nuskendo. Bar\xc5\xbea pilna kalini\xc5\xb3 buvo i\xc5\xa1mesta ant kranto Klintholm Havn Danijoje. 1945\xc2\xa0m. gegu\xc5\xbe\xc4\x97s m\xc4\x97nes\xc4\xaf i\xc5\xa1 370 kalini\xc5\xb3 net 351 buvo i\xc5\xa1gelb\xc4\x97ti. Netrukus prie\xc5\xa1 vokie\xc4\x8diams pasiduodant kai kurie kaliniai buvo perkleti \xc4\xaf Malm\xc3\xb6 miet\xc4\x85 \xc5\xa0vedijoje ir paleisti neutralioje \xc5\xa1alyje. Buvo apskai\xc4\x8diuota, kad apie 25,000 kalini\xc5\xb3, vienas i\xc5\xa1 dviej\xc5\xb3, mir\xc4\x97 per \xc5\xa0tuthofo koncentracijos stovykl\xc5\xb3 evakuacij\xc4\x85._NEWLINE_Soviet\xc5\xb3 paj\xc4\x97gos i\xc5\xa1laisvino \xc5\xa0tuthofo koncentracijos stovykl\xc4\x85 1945\xc2\xa0m. gegu\xc5\xbe\xc4\x97s 9 dien\xc4\x85, i\xc5\xa1gelb\xc4\x97dami apie 100 kalini\xc5\xb3, kurie sugeb\xc4\x97jo pasisl\xc4\x97pti galutin\xc4\x97s stovyklos evakuacijos metu.\n_START_SECTION_\n\xc5\xa0tuthofo teismai\n_START_PARAGRAPH_\nNiurnbergo teismai neteis\xc4\x97 \xc5\xa0tuthofo koncentracijos stovyklos sargybini\xc5\xb3, ta\xc4\x8diau Lenkija i\xc5\xa1k\xc4\x97l\xc4\x97 keturis teismus Gdanske prie\xc5\xa1 buvusius sargybinius ir \xc5\xa0tuthofo kapos, kaltindama juos padarius karo nusikaltimus ir nusikaltimus prie\xc5\xa1 \xc5\xbemonij\xc4\x85. Pirmas teismas vyko nuo 1946\xc2\xa0m. baland\xc5\xbeio 25 d. iki 1946\xc2\xa0m. gegu\xc5\xbe\xc4\x97s 31 d., jis i\xc5\xa1keltas prie\xc5\xa1 30 buvusi\xc5\xb3 pareig\xc5\xabn\xc5\xb3 ir \xc5\xa0tuthofo stovyklos sargybini\xc5\xb3. Soviet\xc5\xb3/Lenkijos specialusis baud\xc5\xbeiamasis teismas nustat\xc4\x97, kad visi kaltinamieji yra kalti d\xc4\x97l jiems pateikt\xc5\xb3 kaltinim\xc5\xb3. Vienuolika kaltinam\xc5\xb3j\xc5\xb3, \xc4\xaftraukiant buvus\xc4\xaf komandyri\xc5\xb3 Johann Pauls, buvo nuteisti mirties bausmei. Lik\xc4\x99 buvo taip pat nuteisti ir gavo \xc4\xafvairi\xc5\xb3 termin\xc5\xb3 laisv\xc4\x97s at\xc4\x97mimo bausmes._NEWLINE_Antrasis teismas vyko nuo 1947\xc2\xa0m. spalio 8 d. iki 1947\xc2\xa0m. spalio 31 d., prie\xc5\xa1 Lenkijos special\xc5\xb3j\xc4\xaf baud\xc5\xbeiam\xc4\x85j\xc4\xaf teism\xc4\x85. 24 buv\xc4\x99 pareig\xc5\xabnai ir \xc5\xa0tuthofo koncentracijos stovyklos sargybiniai buvo patraukti atsakomyb\xc4\x97n, teismas pripa\xc5\xbeino juos kaltais ir nuteis\xc4\x97. De\xc5\xa1imt i\xc5\xa1 j\xc5\xb3 buvo nuteisti mirties bausmei._NEWLINE_Tre\xc4\x8diasis teismas vyko nuo 1947\xc2\xa0m. lapkri\xc4\x8dio 5 d. iki 1947\xc2\xa0m. lapkri\xc4\x8dio 10 d., prie\xc5\xa1 Lenkijos special\xc5\xb3j\xc4\xaf baud\xc5\xbeiam\xc4\x85j\xc4\xaf teism\xc4\x85. 20 buvusi\xc5\xb3 pareig\xc5\xabn\xc5\xb3 ir \xc5\xa0tuthofo koncentracijos stovyklos sargybini\xc5\xb3 buvo patraukti atsakomyb\xc4\x97n ir nuteisti. 19 kaltinam\xc5\xb3j\xc5\xb3 pripa\xc5\xbeinti kaltais ir vienas i\xc5\xa1teisintas._NEWLINE_Ketvirtasis ir paskutinis teismas taip pat vyko prie\xc5\xa1 Lenkijos special\xc5\xb3j\xc4\xaf baud\xc5\xbeiam\xc4\x85j\xc4\xaf teism\xc4\x85 nuo 1947\xc2\xa0m. lapkri\xc4\x8dio 19 d. iki 1947\xc2\xa0m. lakri\xc4\x8dio 29 d. 27 buv\xc4\x99 pareig\xc5\xabnai ir \xc5\xa0tuthofo koncentracijos stovyklos sargybiniai buvo patraukti atsakomyb\xc4\x97n ir nuteisti. 26 rasti kaltais ir vienas i\xc5\xa1teisintas.'